Predkladacia správa

	Ministerstvo hospodárstva SR predkladá materiál „Informácia o priebehu a výsledkoch VI. Ministerskej konferencie WTO, ktorá sa uskutočnila v dňoch 13. – 18. decembra 2005 v Hongkongu“ ako iniciatívny materiál. Nadväzuje na uznesenie vlády SR č. 951/2005 zo dňa 30. 11. 2005, ktorým boli schválené zásady postupu delegácie SR na tejto konferencii.

	Ministerská konferencia je najvyšším orgánom Svetovej obchodnej organizácie (WTO – World Trade Organization) a koná sa v najmenej raz za dva roky. Má výhradné právo prijímať rozhodnutia ku všetkým otázkam multilaterálneho obchodného systému, k dohodám záväzným pre všetky členské krajiny, ako aj k otvoreniu, či uzatvoreniu nového kola mnohostranných obchodných rokovaní. Závery ministerských konferencií sú sformulované v záverečných ministerských deklaráciách. Doteraz sa uskutočnilo päť ministerských konferencií – v Singapúre, v Ženeve, Seattli, Dohe a v Kankúne. 

Na IV. Ministerskej konferencii v Dohe, v Katare sa prijala deklarácia, ktorá otvorila nové kolo mnohostranných obchodných rokovaní pod názvom „Rozvojová agenda z Dohy (Doha Development Agenda – DDA)“, ktoré je venované ďalšej liberalizácii obchodu. Vzhľadom na rozdielne a v mnohých prípadoch až protichodné pozície jednotlivých členských krajín WTO sa pokrok v rokovaniach dosahuje veľmi ťažko. Z tohto dôvodu je možné skonštatovať, že hoci VI. Ministerská konferencia v Hongkongu skončila úspešne a prijatá deklarácia znamená posun v pozíciách niektorých členských krajín, nejedná sa z pohľadu spoločných pozícií členských krajín EÚ o príliš ambiciózny text. 

Predkladaný materiál je štruktúrovaný podľa jednotlivých problematík, ktoré boli na programe rokovaní v Hongkongu, pričom obsahuje hodnotiace stanovisko SR k dosiahnutým výsledkom. Delegácia SR počas ministerskej konferencie v Hongkongu postupovala v zmysle vládou schválených zásad postupu. Nakoľko v súčasnosti  SR realizuje svoje obchodné záujmy v rámci spoločnej obchodnej politiky EÚ, záujmy SR na tejto ministerskej konferencii s ostatnými negociačnými partnermi negociovali zástupcovia Európskej komisie. V priebehu rokovaní EK operatívne prerokovávala s členskými krajinami pozície a stanoviská k jednotlivým negociačným oblastiam na rôznych úrovniach, v rámci ktorých SR aktívne obhajovala svoje záujmy a pozície. Počas Ministerskej konferencie sa 5-krát uskutočnilo zasadnutie na úrovni ministrov ČK EÚ – Rady pre všeobecné záležitosti a vonkajšie vzťahy (GAERC) a každý deň sa konalo zasadnutie Výboru 133 na úrovni stálych zástupcov (titulaires).

Materiál bol spracovaný v spolupráci s inštitúciami, ktorých sa materiál dotýka – jednotlivé ministerstvá SR, Stále zastúpenie SR pri EÚ v Bruseli a Stála misia SR pri Úradovni OSN a ostatných medzinárodných organizáciách v Ženeve.

Materiál v tejto fáze nemá žiaden finančný, ekonomický, environmentálny vplyv, ani vplyv na zamestnanosť a podnikateľské prostredie.

Materiál z dôvodu informatívneho charakteru nebol predmetom medzirezortného pripomienkového konania.